CELEX: 62008TN0587
Language: mt
Date: 2008-12-31 00:00:00
Title: Kawża T-587/08: Rikors ippreżentat fil- 31 ta' Diċembru 2008 — Fresh Del Monte Produce Inc. vs Il-Kummissjoni

21.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/66
            
         Rikors ippreżentat fil-31 ta' Diċembru 2008 — Fresh Del Monte Produce Inc. vs Il-Kummissjoni
   (Kawża T-587/08)
   (2009/C 44/113)
   Lingwa tal-kawża: L-Ingliż
   Partijiet
   
      Rikorrenti: Fresh Del Monte Produce Inc. (George Town, Gżejjer Kajman) (rappreżentanti: B. Meyring, lawyer, u E. Verghese, solicitor)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla l-Artikoli 1, 2, 3 u 4 tad-Deċiżjoni tal-Kummissjoni C(2008) 5955 finali, tal-15 ta' Ottubru 2008, fil-Każ COMP/39.188 — Banana, sa fejn tikkonċerna lir-rikorrenti;
            
         
               —
            
            
               sussidjarjament, tnaqqas sostanzjalment il-multa imposta fuq ir-rikorrenti, skont l-Artikolu 2(c) ta' din id-deċiżjoni;
            
         
               —
            
            
               sussidjarjament, tannulla l-Artikoli 1 u 3 ta' din id-deċiżjoni, sa fejn jikkonċernaw lir-rikorrenti;
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Permezz ta' dan ir-rikors, ir-rikorrenti titlob l-annullament, skont l-Artikolu 230 KE, tad-Deċiżjoni tal-Kummissjoni C(2008) 5955 finali, tal-15 ta' Ottubru 2008, fil-Każ COMP/39.188 — Banana, fir-rigward tal-proċedura skont l-Artikolu 81 KE, li ddikjaratha responsabbli in solidum għall-imġiba ta' Internationale Fruchtimport Gesellschaft Weichert & Co. Il-Kummissjoni ddeċidiet li Weichert kisret l-Artikolu 81 KE billi pparteċipat fi prattika miftiehma ta' koordinament ta' prezzijiet ta' referenza tal-banana importata fit-tmien Stati Membri tar-reġjun ta' Fuq Ewropew tal-Komunità. Sussidjarjament, hija titlob li jiġi emendat l-Artikolu 2(c) tad-deċiżjoni inkwantu jimponi multa fuq ir-rikorrenti.
   Insostenn tat-talbiet tagħha, ir-rikorrenti tinvoka tmien motivi, ippreżentati f'erba' partijiet.
   Fl-ewwel parti, ir-rikorrenti tinvoka l-motivi insostenn tat-talba tagħha għall-annullament tad-deċiżjoni li ddikjaratha responsabbli in solidum għall-imġiba ta' Weichert.
   L-ewwel nett, hija ssostni li l-Kummissjoni applikat b'mod żbaljat l-Artikolu 81(1) KE u l-Artikolu 23(2)(a) tar-Regolament Nru 1/2003 (1), meta sabet lir-rikorrenti responsabbli in solidum għall-imġiba ta' Weichet billi bbażat ruħha fuq kuntratt ta' distribuzzjoni u fuq is-sehem indirett f'Weichert bħala soċju akkomandat (Kommanditist), minkejja li l-ebda wieħed minnhom (waħdu jew flimkien) ma kien jagħti lir-rikorrenti influwenza deċiżiva fuq Weichert.
   It-tieni nett, ir-rikorrenti ssostni li l-Kummissjoni kisret l-Artikolu 253 KE billi ma tatx raġunijiet għaliex żammet lir-rikorrenti responsabbli, kumpannija li ma kellha l-ebda relazzjoni diretta ma' Weichert.
   It-tielet nett, hija ssostni li l-Kummissjoni kisret id-dritt tad-difiża tar-rikorrenti billi rrifjutat li tiżvela provi rilevanti.
   Il-motivi sekondarji u sussidjarji ġew invokati mir-rikorrenti insostenn tat-talba tagħha għall-annullament tad-deċiżjoni kkontestata, inkwantu hija relatata kemm mar-rikorrenti u ma' Weichert. F'din il-parti tar-rikors, ir-rikorrenti tqajjem ir-raba' u l-ħames motivi.
   Ir-raba' motiv jirrigwarda l-applikazzjoni żbaljata tal-Artikolu 81 KE minħabba l-fatt li l-Kummissjoni kkonkludiet li Weichert kienet ipparteċipat fi prattika miftiehma li kellha bħala għan ir-restrizzjoni tal-kompetizzjoni.
   Il-ħames motiv jirrigwarda l-ksur tad-drittijiet tad-difiża tar-rikorrenti inkwantu ma ngħatatx id-dritt li tinstema' minħabba diskrepanza fundamentali, fil-każ tal-Kummissjoni, bejn id-dikjarazzjoni tal-oġġezzjonijiet u d-deċiżjoni.
   Fit-tielet parti tar-rikors (ukoll sussidjarjament), ir-rikorrenti tinvoka sottomissjonijiet kawtelatorji insostenn tat-talba tagħha għat-tnaqqis tal-multa imposta in solidum fuqha u fuq Weichert. Din il-parti tinkludi s-sitt u s-seba' motivi.
   Fis-sitt motiv, ir-rikorrenti ssostni li l-Kummissjoni kkommettiet żball manifest ta' evalwazzjoni meta stabbiliet il-livell tal-multa billi naqset milli tevalwa l-gravità kif suppost.
   Is-seba' motiv jirreferi għal ksur tal-Artikolu 23 tar-Regolament Nru 1/2003 u tal-prinċipju tal-protezzjoni tal-aspettativi leġittimi minħabba li l-Kummissjoni ma kkunsidratx il-fatt li Weichert ikkooperat fl-investigazzjoni.
   Ir-raba' parti tar-rikors titlob l-annullament tal-Artikoli 1 u 2 tad-deċiżjoni li tirrigwarda r-rikorrenti, abbażi tat-tmien motivi li jiddikjaraw li dawk l-artikoli jinvolvu applikazzjoni żbaljata tal-Artikolu 81 KE, ksur tal-Artikolu 7 tar-Regolament Nru 1/2003 u ksur tal-Artikolu 253 KE.
   
      (1)  Regolament tal-Kunsill (KE) Nru 1/2003, tas-16 ta' Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat, ĠU L 1, p. 1.